आस्थाम गानहोनाय हाबाफारिया जाथारनोसै । खमैबो बा मिनिटसोल’सो दंबावो ।  थिख बे समावनो हौवा गोदान लागोखौ फज’नाय खथाथिजाय दावराव जानायखौ हिन्जाव गोदानाबो गावनि खथानिफ्रायनो खोनाहरदों । बियो दावराव जानाय फारसे इन्जुराव खोमाखौ फोनांजाबनानै खोनासंनो नाजायो । खोनामोननानै बियो रुखु रुखु गाबनो हमो । गावनिनो उन्दुग्रा एमआव खुग्लुबसोनानै गाबो । बिनि बिमायाबो हाबबोनानै बिजों हांमा सुरफाफैयो । बिनि जुलिया फेलें । मानोना हौवा गोदाननो होनो गोनां जोथोबखौ नांगौबादियै होनो हायाखिसै । जोथोबनि खोथाया दिनैनि आवगायावनो हौवा लागोआ बुंहरखानायमोन । हौवा लागोनो नांगौ जायखि जाया नोगोर मोखाङावनो मोनसे जायगायावनो जि बिघा हा । खोथाखौ गनायदोंमोन बिफा प्रभिनाबो । नाथाय आथिखालनि समाव नोगोर मोखाङाव जि बिघा हा नागिरनानै मोननाया गोरलै बाथ्रा नङा । खोथायानो जाम्बा मानसिया मानसिनि बिदै नागिरनायजोंसो समान जागोन । बेबो थायसे जायगायावनो । नागिरसेयावबो मोनैखायनो जि बिघा हानि सोलायै जि बिघा हानि समान रांखौनो जोथोब महरै हरगोनखौ सान्दोंमोन । आस्थाम गानहोनायनि खोथाबो होखाबाय जेराव फिसाजोनि इयुनखौ नायहरनानै रांखौनो हरनो थि खालामदोंमोन । नाथाय हौवा लागोआ गनायखिसै । जाहोनाव आस्थाम गानहोनायनि हाबाखौबो फेलें खालामनायसै । आय’ सन्द्रलिका ! …